Τζορτζ Γουεά

Ο Τζορτζ Γουεά (George Tawlon Manneh Oppong Ousman Weah, Μονρόβια, γεννήθηκε 1η Οκτωβρίου 1966) είναι ο 25ος πρόεδρος της Λιβερίας και πρώην διεθνής ποδοσφαιριστής. Κατά την ποδοσφαιρική του καριέρα αγωνιζόταν ως επιθετικός. Το 1995 βραβεύτηκε από τη FIFA ως ο Παίκτης της Χρονιάς, ενώ ταυτόχρονα τιμήθηκε με την Χρυσή Μπάλα στην Ευρώπη, αλλά και το τίτλο του καλύτερου Αφρικανού ποδοσφαιριστή της χρονιάς και το 2004 συμπεριελήφθη στον κατάλογο FIFA 100.Με τον τελευταίο τίτλο έχει βραβευθεί άλλες δύο φορές (1989, 1994). Ο Γουεά έχει ψηφιστεί από αθλητικούς συντάκτες από όλο τον κόσμο, ως ο καλύτερος ποδοσφαιριστής της Αφρικής για τον 20ό αιώνα.

 Ξεκίνησε τη καριέρα του το 1981 και αγωνίστηκε σε διάφορες ομάδες της χώρας του, καθώς και στην Tonnerre Yaoundé του Καμερούν την περίοδο 1987-1988, κατακτώντας διάφορους τίτλους. Το καλοκαίρι του 1988 μετακόμισε στη Γαλλία, για την ομάδα του Αρσέν Βενγκέρ, Μονακό, όπου και κατέκτησε το πρωτάθλημα Γαλλίας το 1991. Από το 1992 αγωνίστηκε με την φανέλα της Παρί Σεν Ζερμέν, με την οποία κατέκτησε άλλο ένα πρωτάθλημα Γαλλίας το 1994. Το 1995 αποκτήθηκε από την ΑΚ Μίλαν. Στην Ιταλία κατέκτησε δύο πρωταθλήματα (1996, 1999) ενώ την περίοδο το 1995 κατάφερε να βγει πρώτος σκόρερ στο Τσάμπιονς Λιγκ. Το 2000 αποκτήθηκε δανεικός από τη Τσέλσι, ενώ αργότερα την ίδια χρονιά μεταγράφηκε αρχικά στη Μάντσεστερ Σίτι και στη συνέχεια στη γαλλική Ολιμπίκ Μαρσέιγ. Τελικά έκλεισε την δεκατετράχρονη καριέρα του στη ομάδα του Αμπού Ντάμπι, Αλ-Τζαζιρα, από την οποία αποκτήθηκε το 2001, το 2003. Το 1996, σε έναν αγώνα της Μίλαν με την Πόρτο, ο Γουεά γρονθοκόπησε τον Πορτογάλο αμυντικό Ζόρζε Κόστα, υποστηρίζοντας πως δέχτηκε ρατσιστική επίθεση από τον παίκτη της ΦΚ Πόρτο. Αν και τιμωρήθηκε με 6 αγωνιστικές αποκλεισμό, έλαβε την ίδια χρονιά το βραβείο Fair Play της ΦΙΦΑ. Ο ίδιος έχει βραβευθεί, εξάλλου, για τις φιλανθρωπικές του δράσεις με το βραβείο Arthur Ashe Courage Award το 2004, ενώ ήταν και πρέσβης καλής θέλησης της UNICEF. Ο Γουεά έχει ασχοληθεί με το να προωθεί το ποδόσφαιρο για τα παιδιά της Λιβερίας και της Αφρικής γενικότερα, ενώ ανάμεσα σε άλλα, έχει ιδρύσει μια παιδική ομάδα ποδοσφαίρου στη Μονρόβια. Μετά το τέλος της καριέρας του ο Γουεά επέστρεψε στη Λιβερία, όπου ασχολήθηκε με τη πολιτική. Τον Νοέμβριο του 2004 ανακοίνωσε την απόφασή του να λάβει μέρος στις προεδρικές εκλογές της χώρας του, το 2005. Έγινε επίσημα υποψήφιος τον Αύγουστο του 2005 με το κόμμα Κογκρέσο για τη Δημοκρατική Αλλαγή. Ξεκίνησε ως φαβορί, αλλά η έλλειψη εμπειρία τον έκανε να χάσει έδαφος. Αν και νίκησε στον πρώτο γύρο των εκλογών (11 Οκτωβρίου 2005), δεν κατάφερε να αποκτήσει την απαραίτητη πλειοψηφία. Στον επαναληπτικό γύρο (8 Νοεμβρίου 2005), έχασε από την Έλεν Τζόνσον-Σίρλιφ, η οποία έγινε η πρώτη γυναίκα πρόεδρος της χώρας. Ο Γουεά υποστήριξε ότι οι εκλογές αμαυρώθηκαν από κρούσματα νοθείας, ωστόσο διεθνείς παρατηρητές τόνισαν ότι οι εκλογές ήταν ελεύθερες και δίκαιες. Το 2011 έλαβε μέρος ως υποψήφιος αντιπρόεδρος, στο πλευρό του Ουίνστον Τούμπμαν, χωρίς ωστόσο να μπορέσει να εκλεγεί. Τον Δεκέμβριο του 2014, ωστόσο, κατάφερε στη Γερουσία της Λιβερίας, ως υποψήφιος του κόμματος «Κογκρέσο για τη Δημοκρατική Αλλαγή» στη κομητεία του Μοντσεράντο, νικώντας στις εκλογές τον γιό της προέδρου Έλεν Τζόνσον-Σίρλιφ, Ρόμπερτ Σίρλιφ.Το 2017 έλαβε ξανά μέρος στις προεδρικές εκλογές, ως υποψήφιος του Κογκρέσου για τη Δημοκρατική Αλλαγή για πρόεδρος της χώρας, έχοντας απέναντι του ως βασικό αντίπαλο τον πρώην αντιπρόεδρο της Έλεν Τζόνσον-Σίρλιφ, Τζόζεφ Μποακάι. Ο Γουεά επικράτησε στον πρώτο γύρο στις 10 Οκτωβρίου 2017, με ποσοστό 38,4%. Στον δεύτερο γύρο στις 26 Δεκεμβρίου 2017, με αντίπαλο τον Μποακάι του Κόμματος της Ενότητας, ο Γουεά επικράτησε με ποσοστό 60% και εκλέχθηκε πρόεδρος της Λιβερίας. Στο πλευρό του, στη θέση του αντιπροέδρου, εκλέχθηκε η Τζούελ Τέιλορ, γερουσιαστής της κομητείας του Μπονγκ και πρώην σύζυγος του πρώην πολέμαρχου και προέδρου της Λιβερίας, Τσαρλς Τέιλορ. Ο Γουεά ορκίστηκε και ανέλαβε καθήκοντα στις 22 Ιανουαρίου του 2018. Είναι παντρεμένος με την Κλερ Γουέα και έχει τρία παιδιά. Από αυτά, ο Τζορτζ Γουεά Τζούνιορ είναι διεθνής παίκτης με την εθνική των ΗΠΑ κάτω των 20 και ο Τίμοθι υπέγραψε στην ΠΣΖ το 2015. Όπως και ο αδερφός του, αγωνίζεται με τις ΗΠΑ στην εθνική νέων. Ο Γουεά κάποια στιγμή ασπάστηκε το Ισλάμ, αλλά έπειτα από 10 χρόνια επέστρεψε στον Χριστιανισμό. Προφίλ παίκτη και στατιστικά - www.liberiansoccer.com Κριτική για την πολιτική του διαδρομή Βιογραφία από τη σελίδα της UNICEF italian profile